பாடம் 18
பிலிப்பியில் பவுலும் சீலாவும் சிக்கலில்
நோக்கம்: தேவன் பவுலோடும் சீலாவோடும் இருந்ததால், சிறையின் கடினமான நேரம் மிகுந்த மகிழ்ச்சியின் நேரமாக மாறியது என்பதைப் பிள்ளைகளுக்குக் கற்பித்தல்.
வேத வாசிப்பு: அப்போஸ்தலர் 16:12-34
மனப்பாட வசனம்: 1 பேதுரு 4:16 – “ஒருவன் கிறிஸ்தவனாயிருப்பதற்காகப் பாடுபட்டால், வெட்கப்படாமல், இந்தப் பெயரைத் தரித்திருப்பதற்காக தேவனை மகிமைப்படுத்தக்கடவன்.”
பாடத்தை நடத்துதல்
தொடக்கப் புள்ளி
ஒருவரின் வாழ்வில் நடந்த ஒரு மோசமான நாளைப் பற்றிய கதையைக் கற்பனை செய்து சொல்லுங்கள். ஆலோசனை: இருட்டாக இருந்ததால் மரியா விழித்தெழவில்லை, தாமதமாக எழுந்தாள். அதனால் வேலைக்குத் தாமதமாகப் போனாள்; அவளுடைய முதலாளி அவள்மேல் கோபப்பட்டார். பின்பு, அவசரமாக வீட்டை விட்டு வந்ததால் மதிய உணவைக் கொண்டுவர மறந்துவிட்டதை உணர்ந்தாள். இப்படியே எல்லாம் தவறாகவே நடந்தது.
இன்றைய போதனையின் முக்கிய குறிப்புகள்
1. பவுலும் அவனுடைய தோழன் சீலாவும் பிலிப்பிக்கு வந்தபோது, மக்கள் நற்செய்தியைக் கேட்க விரும்பியதால் ஆரம்பத்தில் அவர்களுக்கு மிகவும் நல்ல நேரமாக இருந்தது (அப்போஸ்தலர் 16:13-15).
2. பின்பு நிலைமை கடினமாயிற்று. இயேசு கிறிஸ்துவின் வல்லமையால் ஒரு அடிமைப் பெண்ணிடமிருந்து பவுல் ஒரு தீய ஆவியைத் துரத்தினான். இது அவளுடைய எஜமான்களுக்குக் கோபமூட்டியது; ஏனெனில் அந்தப் பெண்ணுக்குள் இருந்த தீய ஆவியைப் பயன்படுத்தித் தங்களுக்குப் பணம் சம்பாதித்து வந்தார்கள் (16:16-19).
3. பவுலும் சீலாவும் மோசமாக நடத்தப்பட்டுச் சிறையில் அடைக்கப்பட்டார்கள் (16:20-24).
4. அவர்கள் தங்களுக்காக வருந்தி, தேவனுடைய சித்தத்தை மட்டுமே செய்துகொண்டிருந்தபோதும் அவர் தங்களைப் பாதுகாக்கவில்லை என்று முறையிட்டிருக்கலாம். ஆனால் அதற்குப் பதிலாக, பவுலும் சீலாவும் தங்கள் சிறை அறையில் தேவனைத் துதித்துப் பாடல்களைப் பாடினார்கள் (16:25)!
5. நிலநடுக்கத்தையும் அதன் விளைவுகளையும் விவரியுங்கள் (16:26-27). எல்லாக் கதவுகளும் திறந்தன; எல்லாக் கைதிகளும் தப்பிச்செல்ல முடிந்தது. படம் 18-ஐக் காட்டுங்கள்.
6. கைதிகள் தப்பிவிட்டால் தன் உயிரால் அதற்கு விலை கொடுக்க வேண்டுமென்பதால், சிறைக்காவலன் தன்னைத்தானே கொல்லப் போனான். ஆனால் பவுல் அவனைத் தடுத்தான் (16:27-28).
7. சமாதானமும் உண்மையும் நிறைந்த வாழ்வுக்கான வழியைப் பவுலும் சீலாவும் அறிந்திருக்கிறார்கள் என்று சிறைக்காவலன் உணர்ந்தான்; ஆகவே, “இரட்சிக்கப்பட நான் என்ன செய்ய வேண்டும்?” என்று கேட்டான். அவர்கள் இயேசுவைப் பற்றிய நற்செய்தியை அவனுக்குச் சொன்னார்கள் (16:29-31).
8. சிறைக்காவலன் பவுலையும் சீலாவையும் தன் வீட்டுக்குக் கூட்டிச் சென்று அவர்களைக் கவனித்துக்கொண்டான். அவனும் அவனுடைய வீட்டார் எல்லாரும் கர்த்தராகிய இயேசுவை ஏற்றுக்கொண்டார்கள். எல்லாரும் மகிழ்ச்சியால் நிறைந்தார்கள் (16:32-34).
கதைக்கு நமது பதிலளிப்பு
பின்வரும் கதை உண்மையாக நடந்தது.
ஒரு பெண் கிறிஸ்தவளானாள்; அவளுடைய கணவன் ஆகவில்லை. அவள் இயேசுவைப் பின்பற்றியதால் கணவன் அவளையும் இரண்டு பிள்ளைகளையும் கொல்லத் தீர்மானித்தான். அதற்குக் காரணம் வேண்டுமென்பதால், முக்கியமான சாவிகளை அவள் தொலைத்துவிட்டதாகச் சொல்ல எண்ணி, நைல் நதியைக் கடக்கும்போது தன் சாவிகளைத் தண்ணீரில் போட்டுவிட்டான்.
அன்று அவள் சந்தையில் ஒரு பெரிய மீனை வாங்கினாள். அதை அறுத்தபோது, உள்ளே கணவனின் சாவிகள் இருப்பதைக் கண்டு வியந்தாள்! மீன் அவற்றை விழுங்கிவிட்டிருந்தது.
மாலையில் கணவன் குடிபோதையில், அவளைக் கொல்லத் தயாராக வந்து, “என் சாவிகள் எங்கே?” என்று கத்தினான். மனைவி அந்தச் சாவிகளைக் கொடுத்தபோது, அவன் அதிர்ச்சியடைந்து உடனே போதை தெளிந்தான். மன்னிப்புக் கேட்டு, இயேசுவைத் தன் கர்த்தராகவும் இரட்சகராகவும் ஏற்றுக்கொண்டான்.
கணவன் வாழ்க்கையைக் கடினமாக்கியபோதும் அந்தப் பெண் கிறிஸ்தவளாகவே தொடர்ந்தாள்; அவனும் கிறிஸ்தவனாவதைக் காணும் மகிழ்ச்சி அவளுக்குக் கிடைத்தது. விசுவாச வாழ்க்கை நம் வாழ்வைக் கடினமாக்கும்போது நாம் கைவிட்டுவிடக்கூடாது.
பவுலும் சீலாவும் சிறையிலும் நம்பிக்கையோடு மகிழ்ந்துகொண்டே இருந்தார்கள்.
மனப்பாட வசனத்தைப் பதிய வைத்தல்
பிள்ளைகள் வசனத்தைக் கற்றுக்கொள்ளும்போது, 1 பேதுரு 4:16-ஐ அவர்கள் பார்க்கும்படி காட்டுங்கள் அல்லது உயர்த்திப் பிடியுங்கள்.
1 பேதுரு 4:16 – “ஒருவன் கிறிஸ்தவனாயிருப்பதற்காகப் பாடுபட்டால், வெட்கப்படாமல், இந்தப் பெயரைத் தரித்திருப்பதற்காக தேவனை மகிமைப்படுத்தக்கடவன்.”
